מספר פנימי: 558236

הכנסת התשע-עשרה

**יוזמת: חברת הכנסת** **מירי רגב**

פ/2837/19

**הצעת חוק תאגידי מים וביוב (תיקון – דחיית חובת התאגוד ברשויות המקומיות שאין להן תאגיד), התשע"ה–2014**

|  |  |  |  |
| --- | --- | --- | --- |
| תיקון סעיף 2 | 1. | בחוק תאגידי מים וביוב, התשס"א–2001[[1]](#footnote-2) (להלן – החוק העיקרי), בסעיף 2 – | |
|  |  | (1) בהגדרה "המועד הקובע" – | |
|  |  |  | (א) בפסקה (1), במקום "י"ג בסיוון התשע"ה (31 במאי 2015)" יבוא "כ"ג באייר התשע"ו (31 במאי 2016)"; |
|  |  |  | (ב) בפסקה (2), במקום "י"ד בסיוון התשע"ה (1 ביוני 2015)" יבוא "כ"ד באייר התשע"ו (1 ביוני 2016)"; |
|  |  |  | (ג) בפסקה (3), במקום "ח' בטבת התשע"ה (30 בדצמבר 2014) – כ"ד באייר התשע"ו (1 ביוני 2016)" יבוא "י"ח בטבת התשע"ו (30 בדצמבר 2015) – ז' בסיוון התשע"ז (1 ביוני 2017)"; |
|  |  | (2) בהגדרה "רשות מקומית בלא חברה", במקום "ח' בטבת התשע"ה (30 בדצמבר 2014)" יבוא "י"ח בטבת התשע"ו (30 בדצמבר 2015)". | |
| תיקון סעיף 6א | 2. | בסעיף 6א(ב) לחוק העיקרי, במקום "ח' בטבת התשע"ה (30 בדצמבר 2014)" יבוא "י"ח בטבת התשע"ו (30 בדצמבר 2015)". | |
| תיקון סעיף 6ז | 3. | בסעיף 6ז(ב) לחוק העיקרי, במקום "ט' בטבת התשע"ה (31 בדצמבר 2014)" יבוא "יט' באב התשע"ו (31 בדצמבר 2015)", במקום "י"א בשבט התשע"ה (31 בינואר 2015)" יבוא כ"א בשבט התשע"ו (31 בינואר 2016)", ובמקום "כ"א בשבט התשע"ו (31 בינואר 2016)" יבוא "ד' בשבט התשע"ז (31 בינואר 2017)". | |
| תיקון חוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014) | 4. | בחוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג–2013[[2]](#footnote-3), בסעיף 63(ג) – | |
|  |  | (1) בפסקה (1), במקום "ח' בטבת התשע"ה (30 בדצמבר 2014)" יבוא י"ח בטבת התשע"ו (30 בדצמבר 2015)", ואחרי "2015" יבוא "ו-2016". | |
|  |  | (2) בפסקה (2), בסופה יבוא "חברה שהוקמה על ידי רשות מקומית מיום ח' בטבת התשע"ה (30 בדצמבר 2014) עד ליום י"ח בטבת התשע"ו (30 בדצמבר 2015), תגיש דוח כספי כאמור לשנת 2016 ותכנית עסקית חמש-שנתית כאמור עד ליום ד' בניסן התשע"ז (31 במרס 2017)" | |
| תחילה | 5. | תחילתו של חוק זה ביום י' בשבט התשע"ה (30 בינואר 2015). | |

דברי הסבר

חוק תאגידי מים וביוב, התשס"א–2001 (להלן – החוק), קובע בסעיף 6(א) כי אם רשות מקומית לא החליטה בתוך שלוש שנים מיום תחילתו של החוק להקים חברה למתן שירותי מים וביוב (להלן – חברה), רשאית מועצת הרשות הממשלתית שמונתה לפי סעיף 124טו לחוק המים, התשי"ט–1959, להורות לה להקים חברה ולהעביר את משק המים של הרשות המקומית להפעלת החברה.

סעיף 6א לחוק קובע בסעיף קטן (א) כי בתום שש שנים מיום תחילתו של החוק רשות מקומית לא תפעיל את שירותי המים והביוב שבתחומה אלא באמצעות חברה. בסעיף קטן (ג) של הסעיף האמור הוסמך שר הפנים, בהסכמת שר האוצר ושר התשתיות הלאומיות האנרגיה והמים, ובאישור ועדת הכלכלה של הכנסת, לפטור רשות מקומית מהחובה האמורה, אם נוכח כי קיימים טעמים מיוחדים לעשות כן.

שש שנים ממועד תחילתו של החוק חלפו ביום ט"ז באב התשס"ז (31 ביולי 2007) . במועד זה אמורות היו כל הרשויות המקומיות בישראל לחדול מאספקת שירותי מים וביוב בעצמן ולעשות כן באמצעות חברות. בפועל, עד היום, הוקמו 55 חברות אשר מאגדות כ-140 רשויות מקומיות ויש כ-40 רשויות מקומיות אשר טרם הקימו חברה כאמור.

החוק לשינוי סדרי עדיפויות לאומיים (תיקוני חקיקה להשגת יעדי התקציב לשנים 2013 ו-2014), התשע"ג–2013, קובע, כי המועד האחרון לרשות מקומית להקים חברה או להצטרף לחברה קיימת ולהעביר לאותה חברה את הפעלת משק המים והביוב שלה הוא יום כ"ט בשבט התשע"ד (30 בינואר 2014).

בחוק תאגידי מים וביוב (תיקון מס' 7), התשע"ד–2014, בעקבות הבחירות הכלליות לרשויות המקומיות, שנערכו בשלהי 2013, ועל מנת לתת לראשי הרשויות החדשים שהות מספקת להכיר את מבנה משק המים העירוני המקומי, תוקן סעיף 6א לחוק (האוסר הפעלה עצמית של שירותי המים והביוב) ונדחה המועד האחרון להקמת חברה, עד סוף שנת 2014. בהתאמה לכך, נדחה עד סוף שנת 2014 גם המועד הנקוב בהגדרה "רשות מקומית בלא חברה" וכן המועד הנקוב בהגדרה "המועד הקובע" לגבי רשות מקומית בלא חברה, שבסעיף 2 לחוק.

מוצע לדחות בשנה נוספת את המועד האחרון שבו על רשות מקומית להקים חברה או להצטרף לחברה קיימת ולהעביר לה את הפעלת משק המים והביוב שלה, זאת על רקע הקמת ועדה בין משרדית לבחינה מעמיקה וכוללת של משק המים העירוני בכללו, ונושא חובת התיאגוד בפרט. ועדה זו שוקדת בימים אלה על מתווה חדש להסדרת משק המים העירוני, ועל כן אין טעם בהמשך מהלך כפיית התיאגוד בשלב זה.

---------------------------------

הוגשה ליו"ר הכנסת והסגנים

והונחה על שולחן הכנסת ביום

י' בחשוון התשע"ה – 3.11.14

1. ס"ח התשס"א, עמ' 454. [↑](#footnote-ref-2)
2. ס"ח התשע"ג, עמ' 116. [↑](#footnote-ref-3)